27.4.2023
FI
Euroopan unionin virallinen lehti
C 146/5
1.4 ETSK on kuitenkin hyvin huolissaan vakavista taloudellisista, työllisyyteen kohdistuvista ja sosiaalisista lyhyen ja keskipitkän aikavälin kielteisistä vaikutuksista, joita energiasiirtymä aiheuttaa ja joita meneillään oleva Ukrainan sodan synnyttämä kriisi ja nykyinen taloustilanne (korkea inflaatio) pahentavat.
Energian hintojen nousu on vaikuttanut haavoittuvimmassa asemassa oleviin kotitalouksiin ja moniin yrityksiin kaikkialla EU:ssa.
Suuret energialaskut nostavat yritysten kustannuksia, vaikuttavat niiden tuotanto- ja työllisyystasoon ja pakottavat ne tekemään rakenneuudistus­ suunnitelmia.
Tämä osoittaa, että energiapolitiikalla ja sen muutoksilla on ratkaiseva merkitys työmarkkinoiden keskeisten toimijoiden – työntekijöiden ja työnantajien – sopeutumisen ja tasapainon kannalta.
Energiamarkkinat onkin saatava vakautumaan hyvin pian, ja tulevaisuudessa niitä varten tarvitaan uudet hallinnointisäännöt, joissa on otettava huomioon vihreä ja digitaalinen siirtymä, häiriönsietokyky ja kilpailukyky.
1.5 ETSK ehdottaa energiasiirtymän kielteisten vaikutusten korjaamiseksi tai lieventämiseksi, että jäsenvaltiot harkitsevat asianmukaisia tapoja integroida nykyisessä uusien kriisien sävyttämässä tilanteessa työmarkkinapolitiikat (kannustimet laadukkaita ja kestäviä työpaikkoja varten energiasiirtymän lisäarvona; rahastot tilapäisten tai pysyvien rakenneuudistus­ prosessien kustannusten jakamiseksi; ammatilliset uudelleenkoulutusohjelmat työllistettävyyden parantamiseksi hiiliva­ paassa taloudessa jne.) ja sosiaalista hyvinvointia edistävät politiikat (energiapalvelujen yleisen saatavuuden varmistaminen, korvaavien tulojen ja riittävän vähimmäistoimeentulon takaaminen jne.) paremmin sääntelypuitteisiin ja ympäristö- ja energiapolitiikkoihin.
Tässä osana Euroopan sosiaalisten oikeuksien pilaria koskevan toimintasuunnitelman kansallisia täytäntöönpanotoimenpiteitä toteutettavassa integroinnissa on turvauduttava aina työmarkkinaosapuolten vuoropuheluun ja kollektiivisiin neuvotteluihin rajoittamatta kuitenkaan kunkin jäsenvaltion erilaisten työmarkkinasuhteiden järjestelmien riippumattomuutta ja moninaisuutta.
1.6 ETSK ehdottaa näiden haasteiden monimutkaisuuden vuoksi, että etusijalle asetetaan energiasiirtymään, työmarkkinoihin ja aluekehitykseen liittyvien kysymysten väliset yhteydet uudistetun koheesiopolitiikan (taloudellinen, sosiaalinen ja alueellinen yhteenkuuluvuus) puitteissa.
Vaikka EU:n energiapolitiikan ja työmarkkinoiden väliset suhteet alueellisessa kontekstissa ovat EU:n kaikille alueille merkityksellinen kysymys, erityistapauksia ovat oikeudenmukaisen siirtymän tukialueet, jotka nojaavat vahvasti perinteisiin energialähteisiin, mikä vaikuttaa niihin sidoksissa oleviin teollisuudenaloihin.
Tätä varten on otettava käyttöön hyödyllisiä indikaattoreita, kuten hiilestä irtautumisen työllisyys­ potentiaalin indikaattori.
ETSK toteaa jälleen olevansa vakuuttunut siitä, että ilmastopolitiikan ja energiasiirtymän tavoitteiden tosiasiallisen saavuttamisen varmistamiseksi on hyödynnettävä tehokkaammin oikeudenmukaisen siirtymän mekanismia ottaen huomioon, että tahti tulee sovittaa yhteen niin pienten kuin suurtenkin yritysten tilanteen kanssa.
Näissä olosuhteissa on tarpeen toteuttaa uusia täydentäviä aluetason toimia, jotta voidaan säilyttää mahdollisimman suuri määrä työpaikkoja ja taata uusien työpaikkojen laatu niin, että varmistetaan aina todellinen ja tehokas työmarkkinaosapuolten vuoropuhelu ja kollektiiviset neuvottelut sekä yhteisötalouden toimijoiden osallistuminen.
Komission on edistettävä tätä laajempaa sosiaalista ulottuvuutta.
Kaikki harkittavat toimenpiteet tai politiikat on aina muotoiltava siten, että kunnioitetaan kansallisten työmarkkinasuhdejärjestelmien ominaispiirteitä sekä työmarkkinaosapuolten roolia, toimivaltuuksia ja riippumattomuutta.
1.7 ETSK kehottaa komissiota, Euroopan parlamenttia sekä EU:n jäsenvaltioita ja alueita osallistamaan työmarkkina­ osapuolet ja muut kansalaisyhteiskunnan organisaatiot innovatiivisemmalla ja tehokkaammalla tavalla energiasiirtymää koskevien, suurta lisäarvoa työllisyyteen ja sosiaaliseen suojeluun tuovien politiikkojen suunnitteluun, täytäntöönpanoon, seurantaan ja arviointiin.
Asiaa koskevista tapaustutkimuksista on käynyt ilmi alalla vallitseva alueellinen epätasapaino.
Komitea kehottaakin komissiota ja jäsenvaltioita – vuoropuhelussa työmarkkinaosapuolten kanssa ja yhteisötalouden toimijat osallistaen – hyväksymään toimenpiteitä, jotka edistävät alueellisesti ja sosioekonomisesti tasapainoisempaa kehitystä.
Voidaan esimerkiksi edistää neuvotteluprosesseja ja tarvittaessa yhteiskuntasopimuksia taloudellisesti, sosiaalisesti sekä työelämän kannalta oikeudenmukaisen energiasiirtymän varmistamiseksi.
1.8 ETSK pitää nykyisessä geopoliittisessa kriisitilanteessa tarpeellisena vahvistaa toimintapolitiikkoja, jotka koskevat julkisia ja yksityisiä investointeja sekä sosiaalisia korvauksia, kun otetaan huomioon EU:n suurten yritysten kilpailukykyyn sekä pk-yrityksiin ja haavoittuvimmassa asemassa oleviin kotitalouksiin kohdistuvat kielteiset vaikutukset.
ETSK kannustaa hyödyntämään muiden mekanismien ohella elpymis- ja palautumistukivälineen puitteissa REPowerEU-suunnitelmaa, jotta voidaan vakauttaa markkinoiden tilanne ja varmistaa toimitukset Euroopan kansalaisille.
Tämä kiireellinen tarve on ratkaistava lisäämällä taloudellisia ja sosiaalisia investointitoimenpiteitä (esim. tuki korkeampien liiketoimintakustannusten korvaamiseksi, resurssien takaaminen energiaköyhyyden ehkäisemiseksi) heikentämättä kuitenkaan sovittuja hiilestä irtautumisen tavoitteita, sillä uusilla viivästyksillä olisi kielteisempiä vaikutuksia kuin hiilestä irtautumisen vauhdittamisella keskipitkällä ja pitkällä aikavälillä.
1.9 ETSK katsoo, että sekä suurilla yrityksillä että pk-yrityksillä on tärkeä tehtävä energiasiirtymän tavoitteen toteuttamisessa, kun on asetettu tiukat vaatimukset kestävien ja laadukkaiden työpaikkojen ja sosiaalisen suojelun edistämiselle sekä takeet energiapalvelujen yleisestä saatavuudesta (esim. energiaköyhyyden ehkäiseminen).
Pk-yritysten suurimpien vaikeuksien ratkaisemiseksi ETSK kehottaa kuitenkin parantamaan, sujuvoittamaan ja yksinkertaistamaan ohjelmia, jotka auttavat pk-yrityksiä saamaan rahoitusta, ja tarjoamaan jatkuvaa tukea.